## Pravilnik o provedbi mjera strukturne politike u ribarstvu kroz potporu ulaganjima u ribarske luke i iskrcajna mjesta u 2010. godini

### NN 114/2010 (6.10.2010.), Pravilnik o provedbi mjera strukturne politike u ribarstvu kroz potporu ulaganjima u ribarske luke i iskrcajna mjesta u 2010. godini

MINISTARSTVO POLJOPRIVREDE, RIBARSTVA I RURALNOG RAZVOJA

3011

Na temelju članka 17. stavka 4. Zakona o strukturnoj potpori i uređenju tržišta u ribarstvu (»Narodne novine«, br. 153/09), ministar poljoprivrede, ribarstva i ruralnog razvoja, donosi

PRAVILNIK

O PROVEDBI MJERA STRUKTURNE POLITIKE U RIBARSTVU KROZ POTPORU ULAGANJIMA U RIBARSKE LUKE I ISKRCAJNA MJESTA U 2010. GODINI

I. TEMELJNE ODREDBE

Članak 1.

Ovim se Pravilnikom propisuju uvjeti i način ostvarivanja prava na nepovratnu potporu ulaganjima u mjere strukturne politike u segmentu ribarskih luka i iskrcajnih mjesta (u daljnjem tekstu: potpora), korisnici te način provedbe potpore.

Članak 2.

Pojmovi korišteni u ovome Pravilniku imaju sljedeće značenje:

1. Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) – tijelo nadležno za provedbu mjera strukturne politike.

2. Iskrcajno mjesto – mjesto određeno unutar luke na kojemu je dozvoljeno iskrcavati ulov ostvaren ribarskim plovilima sukladno članku 4. Pravilnika o uvjetima i načinu stavljanja u promet riba i drugih morskih organizama (»Narodne novine«, br. 154/08) i Odluci Ministra o popisu iskrcajnih mjesta za ribarska plovila koja obavljaju gospodarski ribolov na moru (»Narodne novine«, br. 64/09 i 66/09).

3. Korisnik – svaka pravna osoba koja zadovolji uvjete ovoga Pravilnika i Natječaja za sufinanciranje mjera strukturne politike u ribarstvu kroz potporu ulaganjima u ribarske luke i iskrcajna mjesta u 2010. godini (u daljnjem tekstu: Natječaj).

4. Lučko područje – jest područje morske luke koje obuhvaća jedan ili više morskih i kopnenih prostora (lučki bazen), koje se koristi za obavljanje lučkih djelatnosti, a kojima upravlja lučka uprava, odnosno ovlaštenik koncesije, a granica lučkog područja je granica pomorskog dobra, sukladno članku 2. Zakona o pomorskom dobru i morskim lukama (»Narodne novine«, br. 158/03, 141/06 i 38/09).

5. Ministar – čelnik središnjeg tijela državne uprave nadležnog za poslove ribarstva.

6. Ministarstvo – središnje tijelo državne uprave nadležno za poslove ribarstva.

7. Podnositelj – svaka pravna osoba koja podnosi prijavu temeljem Natječaja.

8. Ribarska luka – luka posebne namjene koja služi za prihvat i smještaj ribarskih plovila, te je opremljena uređajima i opremom za ukrcaj/iskrcaj ribarskih plovila, prostorom za manipulaciju ulovom i opskrbu ribarskih plovila sukladno članku 10. Uredbe Vlade Republike Hrvatske o razvrstaju luka otvorenih za javni promet i luka posebne namjene (»Narodne novine« br. 110/04 i 82/07).

9. Ulaganje – prihvatljivi trošak projekta za koji se traži potpora (u daljnjem tekstu: potpora).

Članak 3.

(1) Potpora je namijenjena ostvarivanju ciljeva strukturne politike u ribarstvu definiranih u članku 6. Zakona o strukturnoj potpori i uređenju tržišta u ribarstvu (»Narodne novine«, br. 153/09) (u daljnjem tekstu: Zakon).

(2) Potpora podrazumijeva dodjelu namjenskih, bespovratnih novčanih sredstava iz Državnog proračuna Republike Hrvatske kojima se sufinanciraju mjere strukturne politike.

(3) Potpora se dodjeljuje za sufinanciranje ulaganja koja su predmet ovoga Pravilnika i Natječaja, a za koja podnositelj prijave nije do sada koristio sredstva iz Državnog proračuna Republike Hrvatske.

Članak 4.

(1) Temeljem ovoga Pravilnika, potpora se dodjeljuje sukladno članku 13. stavku 2. alineji 3. kroz potporu ulaganjima u ribarske luke i iskrcajna mjesta.

(2) Namjena potpore iz stavka 1. ovoga članka je sufinanciranje izrade prostorno-planske i tehničke dokumentacije potrebne za ishođenje odgovarajućih dozvola sukladno propisima o gradnji ili dokumentacije potrebe za započinjanje radova u slučajevima kada sukladno posebnim propisima nije potrebno ishođenje dozvola.

(3) Najviši iznos potpore po korisniku iz stavka 2. ovoga članka iznosi 80% ulaganja, a najviše do 800.000,00 kuna.

(4) Vrijednost ulaganja utvrđuje se bez PDV-a.

Korisnik potpore

Članak 5.

Korisnik može biti nadležna Lučka uprava, jedinice lokalne samouprave i područne (regionalne) samouprave i ovlaštenici koncesije za upravljanje lučkim područjem (u daljnjem tekstu: korisnik).

Neprihvatljivi troškovi

Članak 6.

(1) Neprihvatljivi troškovi projekta, za koji se ne može ostvariti potpora su:

– porezi, uključujući porez na dodanu vrijednost,

– carinske i uvozne pristojbe, i sve ostale naknade,

– novčane kazne, financijske kazne i troškovi parničnog postupka,

– režijski troškovi i troškovi osiguranja,

– bankovni troškovi, troškovi jamstava i slične naknade,

– troškovi konverzije, naknade i tečajni troškovi vezani uz račune u eurima, kao i drugi isključivo financijski izdaci,

– plaćanja u naturi.

(2) Ostali mogući neprihvatljivi troškovi definirat će se Natječajem.

II. PROVEDBA NATJEČAJA

Opće odredbe

Članak 7.

(1) Odluku o raspoređivanju i korištenju sredstava namijenjenih za dodjelu potpore donosi ministar.

(2) Odlukom iz stavka 1. ovoga članka određuju se ukupno raspoloživa sredstva Državnog proračuna Republike Hrvatske za provedbu Natječaja.

(3) Natječaj na prijedlog Ministarstva raspisuje i provodi Agencija za plaćanja, u roku od 10 dana od stupanja na snagu ovoga Pravilnika.

Prijava na Natječaj

Članak 8.

(1) Prijava se podnosi na temelju Natječaja.

(2) Natječaj se objavljuje u »Narodnim novinama« i na službenim internetskim stranicama Ministarstva (www.mps.hr) i Agencije za plaćanja (www.apprrr.hr).

(3) Natječajem se određuje sljedeće:

1. naziv i svrha mjere,

2. rokovi i uvjeti za podnošenje prijava,

3. uvjeti koje korisnici moraju zadovoljavati,

4. točan udio ili iznos potpore,

5. neprihvatljivi troškovi.

(4) Prijave se podnose na Obrascu I. koji je prilog ovoga Pravilnika, zajedno s traženom dokumentacijom u Natječaju, isključivo u tiskanom obliku, preporučenom poštom s povratnicom na adresu objavljenu u Natječaju.

(5) Opis projekta je sastavni dio Prijave i podnosi se na Obrascu II. koji je prilog ovoga Pravilnika. Podaci koji se nalaze u Opisu projekta nemaju obvezujući karakter.

Obrada prijava

Članak 9.

(1) Prijave pristigle po objavljenom Natječaju, obrađuju se po redoslijedu zaprimanja.

(2) Prilikom obrade prijava utvrđuje se pravovremenost, potpunost i udovoljavanje prijave uvjetima propisanim ovim Pravilnikom i Natječajem.

(3) Za nepotpune, ali pravodobno podnesene prijave izdaje se Zahtjev za dopunu kojim se od podnositelja traži dostavljanje dodatne dokumentacije u roku od 7 dana od dana primitka Zahtjeva.

(4) Potpune i pravovremeno dopunjene prijave ulaze u daljnju obradu.

Lista prijava

Članak 10.

(1) Nakon administrativne kontrole svake pristigle prijave i kontrole na terenu na uzorku od 10% utvrdit će se lista prijava, u padajućem nizu.

(2) Lista iz stavka 1. ovoga članka utvrđuje se sukladno ranijem datumu i vremenu (sat, minuta i sekunda) podnošenja potpune prijave.

(3) Datumom i vremenom podnošenja potpune prijave smatra se dan i vrijeme dostave sve zahtijevane dokumentacije.

(4) Ukoliko dvije ili više prijava imaju isti datum i vrijeme podnošenja potpune prijave, provest će se postupak izvlačenja slučajnim odabirom, u prisutnosti javnog bilježnika.

Ugovor o sufinanciranju mjera strukturne politike

Članak 11.

(1) S podnositeljem čija prijava udovoljava uvjetima propisanim ovim Pravilnikom i Natječajem sklopit će se Ugovor o sufinanciranju mjera strukturne politike.

(2) Ugovor iz stavka 1. ovoga članka sadrži:

1. podatke o korisniku;

2. maksimalni iznos ili udio odobrene potpore;

3. namjenu dodijeljene potpore;

4. način isplate potpore;

5. obvezu čuvanja dokumentacije koja se odnosi na ulaganje sljedećih pet (5) godina od datuma konačne isplate potpore;

6. obvezu, način i rokove postupanja sa predmetom potpore;

7. rokove, način i postupak izvještavanja i dostave konačne financijske dokumentacije;

8. obvezu korisnika da dopusti u svakom trenutku nesmetan pristup i kontrolu na terenu koja se odnosi na ulaganje, te obveza davanja na uvid cjelokupne dokumentacije vezane za ulaganje;

9. zabranu prekoračenja najvećeg dozvoljenog iznosa sufinanciranja sukladno članku 4. stavku 3. ovoga Pravilnika;

10. postupanje u slučaju nastupanja nepredviđenih okolnosti tijekom izvršenja ulaganja;

11. nadležni sud u slučaju spora.

(3) U slučaju da je podnositelj prijave s kojim je sklopljen Ugovor iz stavka 1. ovoga članka, na Natječaj dostavio tri ponude, pri izračunu sufinanciranja uzima se ponuda s najmanjim iznosom.

(4) Ugovor iz stavka 1. ovoga članka izdat će se u roku od 30 radnih dana od dana završetka Natječaja.

Odluka o odbijanju prijave

Članak 12.

(1) Podnositelj čija prijava ne udovoljava uvjetima propisanim ovim Pravilnikom i Natječajem o tome će biti obaviješten Odlukom o odbijanju prijave.

(2) Neudovoljavanjem uvjetima u smislu stavka 1. ovog članka smatrat će se:

a. neispunjavanje uvjeta i kriterija propisanih ovim Pravilnikom i Natječajem,

b. namjerno davanje krivih podataka u prijavi od strane podnositelja.

(3) Odluka iz stavka 1. ovoga članka izdat će se u roku od 30 radnih dana od dana završetka Natječaja te će se ista poslati korisniku preporučenom poštom s povratnicom.

Isplata i povrat potpore

Članak 13.

(1) Potpora se isplaćuje na račun korisnika, a nakon potpisivanja Ugovora o sufinanciranju mjera strukturne politike.

(2) Agencija za plaćanja će Odlukom o povratu isplaćene potpore od korisnika zahtijevati povrat u slučaju:

a) administrativne pogreške;

b) ukoliko se utvrdi da je korisnik nezakonito ostvario potporu;

c) ukoliko se utvrdi da je korisnik postupao suprotno odredbama Ugovora o sufinanciranju mjera strukturne politike.

(3) Korisnik je dužan isplaćenu potporu vratiti u roku od 15 dana od dana primitka Odluke o povratu isplaćenih sredstava potpore.

Povjerenstvo za odlučivanje o prigovorima

Članak 14.

(1) Na donesene Odluke i Ugovor sukladno ovome Pravilniku podnositelj prijave ili korisnik može uložiti prigovor Povjerenstvu za odlučivanje o prigovorima (u daljnjem tekstu: Povjerenstvo) u roku od 15 dana od dana primitka Odluke.

(2) Odluke po prigovorima su konačne.

(3) Ministar će rješenjem imenovati Povjerenstvo u roku od 30 dana od stupanja na snagu ovoga Pravilnika.

III. KONTROLA I NADZOR

Administrativna kontrola

Članak 15.

(1) Administrativnu kontrolu prijave i svih dokumenata u vezi provedbe ovoga Natječaja te izradu liste provodi Agencija za plaćanja.

(2) Agencija za plaćanja vodi evidenciju svih zaprimljenih i odobrenih prijava i ostale dokumentacije za provedbu natječaja.

Kontrola na terenu

Članak 16.

(1) Kontrolu na terenu prije sklapanja Ugovora o sufinanciranju mjera strukturne politike i u razdoblju od 5 godina nakon konačne isplate (ex post), provodi Agencija za plaćanja.

(2) Kontrola na terenu prije sklapanja Ugovora o sufinanciranju mjera strukturne politike iz stavka 1. ovoga članka provodi se na uzorku od najmanje 10% prijava, te najmanje 10% korisnika isplaćene potpore u razdoblju od 5 godina nakon konačne isplate potpore.

(3) Kada Agencija za plaćanja kontrolom na terenu utvrdi nepravilnosti o tome će izvijestiti nadležnu inspekciju.

IV. ZAVRŠNE ODREDBE

Članak 17.

Ovaj Pravilnik stupa na snagu danom objave u »Narodnim novinama«.

Klasa: 011-02/10-01/207

Urbroj: 525-08-2-0339/10-1

Zagreb, 27. rujna 2010.

Ministar
Petar Čobanković, v. r.

![](dodatni/410703.jpg)

DODATAK II.

REPUBLIKA HRVATSKA
AGENCIJA ZA PLAĆANJA U POLJOPRIVREDI, RIBARSTVU I RURALNOM RAZVOJU
Ulica grada Vukovara 269D, Zagreb

OPIS PROJEKTA

1. Tehnički podaci o projektu

a. Naslov projektne ideje

– Navesti puni naslov projektne ideje za izradu čije dokumentacije se traži potpora

b. Predlagatelj projekta koji je predmet ovog Pravilnika i Natječaja

c. Financijska konstrukcija projekta koji je predmet ovog Pravilnika i Natječaja

– Izvori sredstava s nositeljima i iznosima sredstava

d. Lokacija ribarske luke/iskrcajnog mjesta koje je predmet projektne ideje

2. Cilj projekta

3. Opis trenutnog stanja u ribarskoj luci/iskrcajnom mjestu koje je predmet projektne ideje

– Opisati trenutno stanje u ribarskoj luci/iskrcajnom mjestu s ciljem jasnog prikaza potrebe za ulaganjem

4. Opravdanost ulaganja u ribarsku luku/iskrcajno mjesto koje je predmet projektne ideje

– Opisati značaj i učinak ulaganja

5. Očekivani rezultati ulaganja koje je predmet projektne ideje

– Npr. Rezultat 1: povećanje broja vezova za ribarska plovila

– Npr. Rezultat 2: povećanje količine iskrcaja u ribarskoj luci/iskrcajnom mjestu

6. Aktivnosti u okviru očekivanih rezultata

7. Utjecaj na okoliš

8. Utjecaj na broj radnih mjesta

Pravilnik, NN 114/2010-3011